Forestil Dem, at Danmarks Radio oprettede en chefstilling til en muslim med en kandidatgrad i islams historie og en ph.d.-grad i religionssociologi og gav vedkommende ansvaret for stoffet om historie og tro på samtlige DRs platforme. Intet mindre.

Forestil Dem yderligere, at denne person tidligere havde arbejdet i seks år på et islamisk dagblad, der havde til formål at forsvare og styrke islam. Forestil Dem endelig, at denne person i de seneste fire år havde været leder af et islamisk missionsselskab, der havde til formål at udbrede Koranen og brugen af den mest muligt.

Hvis DR oprettede en magtfuld stilling til en sådan person, behøver man ikke være en ny Nostradamus for at kunne forudse, at politikere og præster ville stå på tæerne af hinanden for at få vedkommende fyret. Allerede inden personen var begyndt.